It-Tnejn, 24 ta' Jannar, il-Viċi Prim Ministru Dr Chris Fearne ressaq mozzjoni fejn innomina lil Rosianne Cutajar bħala Chairperson tal-kumitat parlamentari dwar l-affarijiet tas-saħħa. Qabel ressaq il-mozzjoni Chris Fearne, indirizza l-kamra l-iSpeaker Dr Anglu Farrugia li qal hekk: " Nifhem li hawn permess biex jitressqu żewġ mozzjonijiet mingħajr avviż ". F'dak il-mument kull min kien preżenti sema' lil Dr Chris Fearne jressaq il-mozzjoni tiegħu li fiha semma b'mod ċar isem Rosianne Cutajar. Ma kien hemm ebda reazzjoni min-naħa tal-Oppożizzjoni. Ma ntqalx li mhux se tiġi aċċettata n-nomina ta' Cutajar. Tant hu hekk li kif inqrat il-mozzjoni l-iSpeaker qal " Impoġġi l-mistoqsija " dwar il-mossjoni u kompla " il-mozzjoni għaddiet nem con ". Din tfisser li ma kien hemm ebda oġġezzjoni min-naħa tal-Oppożizzjoni. Fi kliem ieħor għaddiet b'mod unanimu. L-għada ta' din il-mozzjoni ħarġet fuq l-attakk l-Għaqda Repubblika li kitbet hekk: " Parliament keeps strengthening its complicity in impunity, one of the biggest problems that our country is fighting. Wara din l-istqarrija ta' Repubblika, NET News ħareġ jgħid li ma kien hemm ebda qbil bejn il-Gvern u l-Oppożizzjoni biex Rosianne Cutajar tinħatar biex tmexxi kumitat parlamentari dwar l-affarijiet tas-saħħa. Dan mhux minnu għax fil-ħin li nqrat il-mozzjoni ebda membru tal-Oppożizzjoni ma oġġezzjona. Ħadd ma qal li ma kienx hemm qbil fuqha u għaddiet mill-istadji kollha. Kieku vera ma kienx hemm qbil kienu jitkellmu. Imma l-istorja ma tieqafx hawn. NET News kompla jgħid li dik kienet mozzjoni li l-Gvern ressaq bil-moħbi. X'jiġifieri bil-moħbi? Mela fejn kien moħħhom ir-rappreżentanti tal-Oppożizzjoni meta l-Viċi-Prim Ministru qara l-mozzjoni? Din kienet transmessa fuq ix-xandir, permezz tat-television tal-parlament u kulħadd seta' jara u jisma din il-mozzjoni waqt li kienet qed tgħaddi mill-parlament. Mela jidher ċara li l-Partit Nazzjonalista stenbaħ għax tkellmet Repubblika. Jidher ċar li għal bidu, l-oppożizzjoni ma kellha l-ebda oġġezzjoni li Rosianne Cutajar tkun iċ-chairperson ta' dan il-kumitat. Ejja ngħidu li l-Oppożizzjoni ħadet żball u l-whip ma kienx attent, xorta kellha tibqa' b'ħalqha magħluq fuq din l-għażla wara li fattrita'. Finalment il-froga hija għamlitha. Nifhem li l-oppożizzjoni kellha toġġezzjona imma kellha toġġezzjona meta tressqet il-mozzjoni u mhux għax ta' Repubblika ħadu għalihom. Imbagħad jieħdu għalihom meta ngħid li l-Partit Nazzjonalista qed jitmexxa minn Repubblika. Dan hu każ ċar li l-Partit Nazzjonalista tkellem biss għax ġibdu l-ispaga tar-Repubblika. Fil-veru sens tal-kelma, il-Partit Nazzjonalista huwa pupazz ta' Repubblika u kull ftit ġranet ikollna konferma ta' dan il-fatt. Din hija riflessjoni ta' kemm mhux attent il-Partit Nazzjonalista u jirrifletti wkoll id-dgħufija tat-tmexxija. Jiġifieri hawn għal darba oħra qed naraw in-nuqqas ta' effiċjenza min-naħa tal-Kap tal-Partit Nazzjonalista. Dan għaliex Repubblika għal darba oħra ġibditlu widnejh biex jieħu azzjoni, il-Partit Nazzjonalista biddel ir-rotta. Tant hu hekk li wara li tkellmet Repubblika, il-Partit Nazzjonalista ħareġ jagħmel bojkott fuq dan il-kumitat tal-Parlament. Ħalli b'dan il-bojkott mhu ser jieħu xejn bħal ma qed jieħu xejn mill-bojkott li sar mill-Partit Nazzjonalista biex ma tapponta lill-ħadd fuq il-board tal-Planning Authority. Din hija deċiżjoni li timpatta fuq l-istrateġija tal-Partit Nazzjonalista. Barra minn hekk il-Partit Nazzjonalista tant ħassu mitluf li spiċċa jattakka lid-deputata in kwestjoni fuq livell personali. NET News kiteb hekk: "I l-Partit Nazzjonalista mhux se jkun qed jipparteċipa fil-kumitat immexxi minn Rosianne Cutajar, li wkoll mhix kwalifikata għal din il-kariga. " Kull ma kien jonqsu jgħid li mhux ser jieħdu sehem għaliex hija mara! Fil-fatt ir-ritratt magħżul minn Net biex jakkumpanja din l-istorja jikkonferma dan l-element għaliex ġab lil Rosianne Cutajar tilgħab b'xagħarha biex bħal li kieku jgħid li n-nisa fil-politika moħħhom biss fil-frugħa! Fil-veru sens tal-kelma, dan hu partit li tilef ħafna mis-sens ta' proattivita' li kellu u reġa' għal darba oħra waqa' fir-reattivita'. Il-Partit Nazzjonalista mhux se jkun qed jipparteċipa fil-kumitat immexxi minn Rosianne Cutajar